नक्सलियों के बंद के दौरान छिटपुट हिंसा  
किशनजी की मौत के विरोध में किए गए दो दिवसीय बंद के दूसरे दिन नक्सलियों ने बिहार में एक मुखिया के पति की हत्या की।
प्रतिबंधित नक्सली संगठन भारतीय कम्युनिस्ट पार्टी-माओवादी द्वारा अपने प्रमुख नेता किशनजी की मौत के विरोध में किए गए दो दिवसीय बंद के आयोजन के दूसरे दिन सोमवार को नक्सलियों ने बिहार में एक मुखिया के पति की हत्या की तो झारखण्ड एवं छत्तीसगढ़ में पटरियों एवं सड़कों को निशाना बनाया गया।  बिहार के मुजफ्फरपुर जिले के देवरिया थाना के धरफरी गांव में पैक्स अध्यक्ष विनय कुमार सिंह उर्फ मनन सिंह को 25 से 30 वर्दीधारी नक्सलियों ने सोमवार उनके घर पहुंचकर अपने कब्जे में ले लिया और उन्हें बाहर ले जाकर गोली मारकर हत्या कर दी। अपने पिता को बचाने गए पुत्र प्रवीण उर्फ छोटू को नक्सलियों ने घायल कर दिया। इस दौरान नक्सलियों ने कई राउंड फायरिंग भी की। मनन सिंह पंचायत के मुखिया कामिनी देवी के पति थे। पुलिस के एक अधिकारी ने सोमवार को बताया कि नक्सलियों ने वहां एक पर्चा भी छोड़ा है जिसमें किशनजी का बदला लेने जैसी बातें लिखी हुई हैं। पुलिस उपाधीक्षक (पश्चिम) अनुज कुमार ने बताया कि पुलिस मामले की जांच कर रही है। नक्सलियों के खिलाफ अभियान चलाया जा रहा है। पूर्वी चम्पारण जिले के पनहारा थाना के पुरी टोला गांव में नक्सलियों ने रविवार की देर रात धावा बोलकर वहां लगे एयरटेल कम्पनी के एक मोबाइल टावर के लिए लगे सिस्टम कमरे में आग लगा दी तथा जनरेटर कमरे को फूंक दिया। इधर, औरंगाबाद जिले के माली थाना के बौरिया गांव में 10 से 15 सशस्त्र नक्सलियों ने एक मोबाइल टावर को क्षतिग्रस्त कर वहां आग लगा दी।   माली थाना के प्रभारी मदन मोहन सिंह ने सोमवार को बताया कि नक्सलियों ने वहां लगे सिस्टम रूम में आग लगा दी है। छत्तीसगढ़ में नक्सलियों ने बंद के दूसरे दिन सोमवार को राज्य के प्रमुख राष्ट्रीय राजमार्ग को बाधित कर दिया और पटरी को क्षतिग्रस्त कर दिया। वहीं बस्तर क्षेत्र में तीन नक्सलियों को विस्फोटकों संग गिरफ्तार किया गया है।  एक पुलिस अधिकारी ने बताया, "सड़कों को खोद दिया गया है और बस्तर क्षेत्र के दंतेवाड़ा जिले में सुकमा एवं कोंटा के मध्य राष्ट्रीय राजमार्ग पर सैकड़ों स्थानों पर वृक्ष गिराए गए हैं।" अधिकारी ने बताया कि दंतेवाड़ा जिले के बछेली इलाके में नक्सलियों ने पटरी को क्षतिग्रस्त कर दिया, जिससे सरकारी कम्पनी एनएमडीसी द्वारा होने वाली लौह अयस्क की आपूर्ति प्रभावित हुई है। सुरक्षा बलों ने सोमवार को बस्तर क्षेत्र के मरदम इलाके में गश्त के दौरान तीन नक्सलियों को विस्फोटकों के साथ गिरफ्तार किया।  बंद के दौरान राज्य के किसी भी हिस्से से हिंसा के कोई समाचार नहीं मिले हैं। नक्सलियों ने दो दिवसीय बंद के दौरान 24 घंटे के अंदर झारखण्ड में दूसरी बार पटरी को उड़ा दिया।   पुलिस के अनुसार यह विस्फोट रविवार देर रात निशितपुर एवं मतारी रेल स्टेशनों के मध्य हुआ। बम इतना शक्तिशाली था कि इसके विस्फोट से पटरी पर गड्ढा बन गया और ऊपर से गुजर रहा विद्युत तार क्षतिग्रस्त हो गया। मरम्मत जारी है। इससे पहले नक्सलियों ने रविवार तड़के राज्य में दो स्थानों पर पटरियों को निशाना बनाया था।  बंद के कारण राज्य के कई जिलों में खासतौर पर ग्रामीण इलाकों में जनजीवन प्रभावित हुआ है। लम्बी दूरी की बस सेवाओं के न चलने से राज्य से गुजरने वाले राष्ट्रीय राजमार्गो पर भी यातायात प्रभावित हुआ। बंद के कारण कोयले की ढुलाई एवं खनन गतिविधियां भी प्रभावित हुई हैं।